PMIndiaData/PMIndiaSum huggingface dataset:
அந்நிய நேரடி முதலீட்டுக் கொள்கையில் மறுசீராய்வு – வெண்மை நிறமுள்ள ஏ.டி.எம் செயல்பாடுகளில் 100 சதவீத அந்நிய நேரடி முதலீடு

வங்கி சாரா நிறுவனங்கள் இயக்கும் வெண்மை நிறமுள்ள ஏ.டி.எம் களை இயக்குவதற்கு அந்நிய நேரடி முதலீட்டை 100 சதவீதம் உயர்த்த அனுமதிக்கப்பட்டுள்ளது. பிரதமர் திரு நரேந்திர மோடியின் தலைமையிலான மத்திய அமைச்சரவை இதற்கு அனுமதி அளித்துள்ளது. இந்த செயல்பாடுகளுக்கான விதிமுறைகள் வருமாறு : 1. வங்கி அல்லாத நிறுவனங்கள் இதுபோன்ற ஏ.டி.எம். சாதனங்களை நிறுவலாம். இந்த நிறுவனங்களுக்கு 100 கோடி ரூபாய் தேவை. அந்த நிறுவனங்களின் சமீபத்திய நிதி அறிக்கையில் இந்தத் தொகையை குறிப்பிட்டிருக்க வேண்டும். இத்தொகையை தொடர்ந்து அந்த நிறுவனங்கள் பராமரிக்க வேண்டும். 2. இதைத் தவிர மற்ற 18 வங்கி அல்லாத நிதி நிறுவனங்களுக்கு இதுபோன்ற ஏ.டி.எம் சாதனங்களை அந்நிய நேரடி முதலீட்டு நிறுவனங்கள் அமைத்தால் அதேபோன்று 100 கோடி ரூபாய் முதலீடு தேவை, அதைத்தவிர அந்நிய நேரடி முதலீடு குறித்த கொள்கையின் அடிப்படையில் இது செயல்படுத்தப்பட வேண்டும். 3, இந்திய ரிசர்வ் வங்கியின் வழிகாட்டுதலின்படி, அந்நிய நேரடி முதலீடு இருக்க வேண்டும். 4. பிரதம மந்திரியின் ஜன்தன் யோஜனா திட்டம் உட்பட பல்வேறு நிதி குறித்த திட்டங்கள் பற்றி அரசு எடுக்கும் முயற்சிகளுக்கு அந்நிய நேரடி முதலீடு வருவதற்கான வாய்ப்புகளை இந்த முடிவு ஏற்படுத்தியிருக்கிறது. இந்தியாவில் முதலீடு செய்வதற்கு சாதகமான சூழ்நிலையை ஏற்படுத்திய பின்னர், வெள்ளை நிற ஏ.டி.எம் செயல்பாடுகளுக்கு தேவையான முதலீடுகள் வரும் என்று எதிர்பார்க்கப்படுகிறது. கிராமப்புறங்கள் மற்றும் ஓரளவு நகர்ப்புறங்கள் ஆகியவற்றில் ஏ.டி.எம் பயன்பாடு (மூன்றாவது முதல் ஆறாவது அடுக்கு வரையிலான நகர் மற்றும் கிராமப்புறங்கள்) அதிகரிக்கும். 5. நிதிப்பிரிவின் வளர்ச்சியில் அந்நிய முதலீட்டாளர்கள் பங்கு பெறுவதால், அது மேலும் பயனடையும். பின்னணி நாட்டில் அனைவரும் வங்கி சேவைகளின் பயன்கள் சென்றடைய வேண்டும் என்பது அரசின் முக்கிய குறிக்கோளாக உள்ளது. வங்கி சேவைகளை ஏ.டி.எம் சாதனங்கள் நுகர்வோருக்கு அளிக்கின்றன. வங்கிகளுக்குச் செல்லாமல் இவற்றை மற்ற நிதி நிறுவனங்கள் மூலம் பெறுவதற்காக இந்த சேவைகள் பயன்படுகின்றன. ஏ.டி.எம் சாதனங்கள் ஒவ்வொரு ஆண்டும் மிக அதிகமான அளவில் பயன்படுத்தப்படுகிறது. இவை பெரிய நகரங்களில் அதாவது முதலாவது மற்றும் இரண்டாவது அடுக்கு நகரங்களில் பயன்படுத்தப்படுகிறது, இதை விரிவுபடுத்தி மூன்றாவது அடுக்கிலிருந்து 6-வது அடுக்கு வரையிலான கிராமப்புறங்களில் வங்கிசாரா நிறுவனங்கள் அமைக்க தற்போது ஒப்புதல் அளிக்கப்பட்டுள்ளது. இதுபோன்ற ஏ.டி.எம் சாதனங்கள் வெண்மை நிற ஏ.டி.எம் சாதனங்கள் என்று அழைக்கப்படும். இதுவரை அரசின் அனுமதியுடன் தான் அந்நிய நேரடி முதலீடு மூலம் இதுபோன்ற ஏ.டி.எம் சாதனங்கள் அமைக்க முடியும் என்ற நிலை இருந்தது. இதற்கு காலதாமதம் ஆவதால் முதலீட்டாளர்கள் அதிக ஆர்வம் காட்டாமல் இருந்தனர். ••••••
முக்கிய மின்னணு ஊடகவியலாளர்களுடன் பிரதமர் கலந்துரையாடல்

கொவிட்-19 பரவிவரும் சூழலால் ஏற்பட்டுள்ள சவால்கள் குறித்து விவாதிக்க, முக்கிய மின்னணு ஊடகவியலாளர்களுடன், பிரதமர் திரு. நரேந்திர மோடி காணொலி மூலம் இன்று கலந்துரையாடினார். தொற்று பரவிய நாள் தொடங்கி, அதன் பரிமாணத்தைப் புரிந்துகொண்டு செயல்பட்டுவரும் தொலைக்காட்சிகள் மற்றும் ஊடகங்களைப் பாராட்டிய பிரதமர், விழிப்புணர்வைப் பரப்புவதில் முக்கிய பங்காற்றி வருவதற்காக நன்றி தெரிவித்தார். நாடு முழுவதும், செய்தியாளர்கள், புகைப்படக் கலைஞர்கள், தொழில்நுட்பவியலாளர்கள் களத்திலும், செய்தி அறைகளிலும் ஈடுபாட்டு உணர்வுடன் இடையறாது பாடுபட்டு வருவதைப் பாராட்டிய அவர், அவர்களது பணி நாட்டுக்கு செய்யும் பெரும் சேவை என்று கூறினார். வீடுகளில் இருந்தவாறே, நிகழ்ச்சியைத் தொகுக்க சில தொலைக்காட்சிகள் செய்திருந்த புதுமையான ஏற்பாடுகளை அவர் பாராட்டினார். கொவிட் -19 வாழ்நாள் சவால் என்று கூறிய பிரதமர், புதிய மற்றும் புதுமையான தீர்வுகள் மூலமாக அதை முறியடிக்க வேண்டியது அவசியம் என்று கூறினார். மிக நீண்ட போரை நாம் எதிர்கொள்ள வேண்டியிருப்பதால், சமூக இடைவெளி குறித்த விழிப்புணர்வைப் பரப்ப வேண்டியது அவசியம் என்று அவர் கூறினார். அவ்வப்போதைய தகவல்கள், எடுக்கப்படும் முக்கிய முடிவுகள் ஆகியவற்றை உடனுக்குடன் தொலைக்காட்சிகள் மக்கள் புரிந்துகொள்ளக்கூடிய எளிமையான மொழியில் வெளியிட வேண்டும் என்று அவர் கேட்டுக்கொண்டார். மக்கள் தங்களைப் பாதுகாத்துக்கொள்வதில் பின்தங்காமல் இருப்பதை தொலைக்காட்சிகள் ஒருபுறம் உறுதி செய்வதுடன், நேர்மறையான தகவல்களை வெளியிடுவதன் வாயிலாக , பீதியையும், அவநம்பிக்கையையும் அகற்ற வேண்டும் என்று அவர் வலியுறுத்தினார். களத்தில் மருத்துவர்கள், சுகாதாரத்துறை பணியாளர்கள் ஆகியோர் முன்னணியில் உள்ளதால் அவர்களை ஊக்கப்படுத்த வேண்டியது மிகவும் அவசியமாகும். செய்தி தொலைக்காட்சிகள் மக்களின் உணர்வுகளை அறியும் முக்கிய வடிகால்களாக செயல்பட்டு வருவதால், அதற்கு ஏற்றவாறு அரசு உறுதியாகப் பணியாற்றி வருவதாக பிரதமர் தெரிவித்தார். தொலைக்காட்சிகள் களத்தில் பணியாற்றும் தங்களது செய்தியாளர்களுக்கு துல்லியமான ஒலிவாங்கிகளை வழங்குவதுடன், பேட்டிகளை எடுக்கும் போது, குறைந்தபட்சம் ஒருமீட்டர் இடைவெளியைப் பராமரித்து, முன்னெச்சரிக்கையாக இருக்குமாறு அறிவுறுத்த வேண்டும் என்று அவர் யோசனை தெரிவித்தார். .
இந்திய விண்வெளி ஆராய்ச்சி நிறுவனம் மற்றும் ஐக்கிய அரபு எமிரேட்ஸ் விண்வெளி இடையே புரிந்துணர்வு ஒப்பந்தம்

விண்வெளி ஆய்வுகள் மற்றும் அமைதியான நடவடிக்கைகளுக்கு விண்வெளியின் வெளிப்புறத்தைப் பயன்படுத்திக் கொள்வதற்காக இந்திய விண்வெளி ஆராய்ச்சி நிறுவனமும், ஐக்கிய அரபு எமிரேட் விண்வெளி முகமையும் செய்து கொண்டுள்ள புரிந்துணர்வு ஒப்பந்தம் குறித்து, பிரதமர் திரு. நரேந்திர மோடி தலைமையில் இன்று நடைபெற்ற அமைச்சரவை கூட்டத்தில் விவரிக்கப்பட்டது. இந்தப் புரிந்துணர்வு ஒப்பந்தத்தின் காரணமாக இஸ்ரோ மற்றும் ஐக்கிய அரபு எமிரோட் விண்வெளி முகமையின் உறுப்பினர்கள் கொண்ட கூட்டு பணிக்குழு ஒன்று அமைக்கப்பட்டு, அந்தக் குழு இந்தப் புரிந்துணர்வு ஒப்பந்தத்தை நடைமுறைப்படுத்துவதற்கான காலக்கெடு உள்ளிட்ட செயல் திட்டத்தை வகுக்கும். பின்னணி : கடந்த 2016 ஆகஸ்ட் மாதம் இந்திய பிரதமரின் ஐக்கிய அரபு எமிரேட்டுக்கான பயணத்தின் போது இந்தியாவும் ஐக்கிய அரபு எமிரேட்டும் விண்வெளித் துறையில் ஒத்துழைப்பு குறித்துப் பேசப்பட்டது. மேலும் செப்ம்பர் 2015ல் புதுதியில் நடைபெற்ற இந்தியா-யுஏஇ பொருளாதார மற்றும் தொழில்நுட்ப ஒத்துழைப்புக்கான கூட்டு ஆணையத்தின் 11 கூட்டத்திலும் இது குறித்து விவாதிக்கப்பட்டது. இதைத் தொடர்ந்து ஐக்கிய அரபு எமிரேட் விண்வெளிக் குழுவின் பிரதிநிதிகள் குழு இஸ்ரோவின் தொழில்நுட்ப வசதிகளுக்கு செப்டம்பர் 16, 2015 அன்று விஜயம் செய்து விண்வெளி ஒத்துழைப்பு குறித்தும் புரிந்துணர்வு ஒப்பந்தம் செய்து கொள்வது குறித்தும் பேச்சுக்கள் நடத்தினார்கள். இதன்படி இஸ்ரோ மற்றும் யு.ஏ.இ.எஸ்.ஏ. தங்களது பரஸ்பர ஆர்வத்தைக் கருத்தில் கொண்டு புதுதில்லியில் பிப்ரவரி 11, 2016 அன்று புரிந்துணர்வு ஒப்பந்தத்தில் கையொப்பமிட்டனர்.
எக்ஸ்போ 2020 துபாயில் உள்ள இந்திய அரங்கிற்கு பிரதமரின் செய்தி

எக்ஸ்போ 2020 துபாயில் உள்ள இந்திய அரங்கிற்கு பிரதமர் திரு நரேந்திர மோடி அனுப்பி உள்ள செய்தியில் இந்த எக்ஸ்போவை வரலாற்றுச் சிறப்புமிக்கது என்று குறிப்பிட்டு உள்ளார். இது ”மத்திய கிழக்கு, ஆப்பிரிக்கா மற்றும் தெற்காசிய பிராந்தியத்தில் நடைபெறும் முதல் எக்ஸ்போ ஆகும். யுஏஇ மற்றும் துபாய் ஆகியவற்றுடன் நமது நெருக்கமான மற்றும் வரலாற்று உறவுகளை நெடுங்காலத்திற்கு வலுப்படுத்திக் கொள்ள இந்த எக்ஸ்போ உதவும் என்று நான் நம்புகிறேன்” என பிரதமர் கூறி உள்ளார். யுஏஇ-ன் தலைவர் மற்றும் அபுதாபியின் ஆட்சியாளரான மாட்சிமை பொருந்திய ஷேக் காலிஃபா பின் சயீத் பின் அல் நகியான் மற்றும் யுஏஇ-ன் துணைத் தலைவர் மற்றும் துபாயின் ஆட்சியாளரான மாட்சிமை பொருந்திய ஷேக் முகமது பின் ரஷித் அல் மக்தும் ஆகியோருக்கு பிரதமர் தனது வாழ்த்துகளைத் தெரிவித்து உள்ளார். நமது ராஜாங்க உறவில் வளர்ச்சி ஏற்படுவதற்கு முக்கிய காரணமாக இருந்த அபுதாபியின் பட்டத்து இளவரசரான மாட்சிமை பொருந்திய ஷேக் முகமது பின் சயீத் அல் நகியானுக்கு பிரதமர் பாராட்டு தெரிவித்ததோடு இரு நாடுகளின் வளர்ச்சிக்கும் வளமைக்கும் நமது பணிகளைத் தொடர்ந்து மேற்கொள்ள நாம் தயாராக இருக்கிறோம் என்றும் குறிப்பிட்டு உள்ளார். எக்ஸ்போ 2020ன் முதன்மை மையக் கருத்தான, ”மனங்களை இணைத்தல், எதிர்காலத்தை உருவாக்குதல்” என்பதை பிரதமர் சுட்டிக்காட்டி உள்ளார். புதிய இந்தியாவை உருவாக்க நாம் முன்னேறி செல்கையில் அதற்காக எடுக்கப்பட்டு வரும் இந்திய முயற்சிகளிலும் இந்த மையக் கருத்தின் ஆன்மாவானது வெளிப்படுகிறது. ஒரு நூற்றாண்டுக்கு ஒரு முறை ஏற்படும் பெருந்தொற்றுக்கு எதிராக மனித குலம் மீண்டெழுந்து நிற்கும் என்பதற்கு இந்த எக்ஸ்போ ஒரு சாட்சியமாக விளங்குகிறது என்று பிரதமர் குறிப்பிட்டார். இந்திய அரங்கின் மையக் கருத்தான ”வெளிப்படைத்தன்மை, வாய்ப்பு மற்றும் வளர்ச்சி என்பதை சுட்டிக்காட்டிய பிரதமர் இன்று உலகிலேயே மிகவும் வெளிப்படையான நாடுகளில் ஒன்றாக இந்தியா விளங்குகிறது என்பதை வலியுறுத்தினார். கற்றல், கண்ணோட்டம், புத்தாக்கம், முதலீடு ஆகியவற்றில் வெளிப்படைத்தன்மை இருக்கிறது. அளவிடக் கூடிய வளர்ச்சி, உறுதிப்பாட்டில் வளர்ச்சி, பலன்களில் வளர்ச்சி என இந்தியா உங்களுக்கு அதிகபட்ச வளர்ச்சியை வழங்குகிறது. இந்தியாவுக்கு வாருங்கள், எங்களுடைய வளர்ச்சிக் கதையின் ஒரு அங்கமாக இருங்கள்” என்று முதலீட்டாளர்களுக்கு பிரதமர் மேலும் அழைப்பு விடுத்துள்ளார். இந்தியாவின் துடிப்பு மற்றும் பன்முகத்தன்மை குறித்து பேசும் போது ”இந்தியா திறமையின் ஆற்றல் மையமாக விளங்குகிறது, தொழில்நுட்பம், ஆராய்ச்சி மற்றும் புத்தாக்கம் ஆகியவற்றில் பல முன்னேற்றங்களை உருவாக்கி உள்ளது என்று பிரதமர் குறிப்பிட்டார். எங்களின் பொருளாதார வளர்ச்சி என்பது தொழிற்சாலைகள் மற்றும் ஸ்டார்ட்-அப்களின் கூட்டுறவால் வலுப்படுத்தப்பட்டு உள்ளது. இத்தகைய பன்முக துறைகள் குறித்த இந்தியாவின் மிகச் சிறந்த சாதனைகளை இந்திய அரங்கு உலகிற்கு எடுத்துக்காட்டும். இந்திய அரசு பொருளாதார வளர்ச்சியை மேம்படுத்த பல்வேறு சீர்திருத்தங்களை கடந்த 7 ஆண்டுகளில் மேற்கொண்டுள்ளது. இந்தப் போக்கைத் தொடர்வதற்கு நாங்கள் மேலும் பணியாற்றுவோம் என்று பிரதமர் தெரிவித்தார்.
விஜயவாடாவில் உள்ள கோவிட் மையத்தில் ஏற்பட்ட தீ விபத்தில் உயிர் இழந்தவர்களுக்கு பிரதமர் இரங்கல்

விஜயவாடாவில் உள்ள கோவிட் மையத்தில் ஏற்பட்ட தீ விபத்தில் உயிர் இழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். பிரதமர் தனது டுவிட்டரில், “விஜயவாடாவில் உள்ள கோவிட் மையத்தில் ஏற்பட்ட தீ விபத்து வருத்தம் அளிக்கிறது. இந்த விபத்தில் தங்களின் அன்பானவர்களை இழந்தவர்களுக்கு எனது இரங்கல்கள். காயமடைந்தவர்கள் விரைவில் குணமடைய எனது பிரார்த்தனைகள். தற்போதுள்ள நிலைமையை ஆந்திர முதல்வர் @ysjagan Ji உடன் விவாதித்தேன். தேவையான அனைத்து உதவிகளையும் அளிப்பேன் என்று உறுதியளித்துள்ளேன்.”, என்று கூறியுள்ளார்.
“வேளாண்மை – 2022: விவசாயிகளின் வருமானத்தை இரட்டிப்பாக்குதல்” பற்றிய தேசிய மாநாட்டில் பிரதமர் உரை

தில்லி, பூசாவில் உள்ள தேசிய வேளாண் அறிவியல் அருங்காட்சியக வளாகத்தில் நடைபெற்ற “வேளாண்மை – 2022: விவசாயிகளின் வருமானத்தை இரட்டிப்பாக்குதல்” பற்றிய தேசிய மாநாட்டில் பிரதமர் திரு. நரேந்திர மோடி கலந்து கொண்டார். இந்த மாநாட்டில் கீழ்க்காணும் ஏழு அம்சங்கள் பற்றி ஆய்வுக் குழுவினர் ஆய்வறிக்கை சமர்ப்பித்தனர்: • கொள்கை மற்றும் ஆளுகைச் சீர்திருத்தங்கள் • வேளாண் வர்த்தகக் கொள்கை மற்றும் ஏற்றுமதி மேம்பாடு;சந்தை அமைப்பு மற்றும் சந்தைப்படுத்துதல் திறன் • மதிப்புச் சங்கிலி மற்றும் விநியோகச் சங்கிலி மேலாண்மை • அறிவியல் தொழில்நுட்பம் மற்றும் வேளாண்மையில் தொடங்கிடுத் திட்டங்கள் • நீடித்த மற்றும் சமச்சீரான வளர்ச்சி மற்றும் திறமையான சேவையை வெளிப்படுத்துதல் • மூலதன முதலீடு மற்றும் விவசாயிகளுக்கு நிறுவனம் சார்ந்த கடன் வழங்குதல் • கால்நடைகள், பால்வளம், கோழி வளர்ப்பு மற்றும் மீன்வள அபிவிருத்தியை வளர்ச்சிக்கான கருவியாக்குதல் இந்த ஆய்வறிக்கைகளைப் பிரதமர் பாராட்டினார். பருப்பு உற்பத்தி அதிகரிப்புக்குக் காரணமான இந்திய விவசாயிகளுக்கும் அவர் பாராட்டு தெரிவித்தார். விவசாயிகளின் வருமானத்தை அதிகரிக்க அரசு பல்வேறு ஒருங்கிணைந்த நடவடிக்கைகளை மேற்கொண்டு வருவதாகவும் அவர் தெரிவித்தார். இந்த விவகாரத்தில் நான்கு அம்சங்களைப் பிரதமர் சுட்டிக்காட்டினார்: இடுபொருட்கள் செலவைக் குறைத்தல்; விளைபொருட்களுக்கு நியாயமான விலை கிடைப்பதை உறுதி செய்தல்; கழிவுகளைக் குறைத்தல்; மற்றும் வருமானத்திற்கான மாற்று வழிமுறைகளை உருவாக்குதல். யூரியா உரத்தில் 100 சதவீதம் வேம்பு கலப்பதன் மூலம் யூரியா உரத்தின் தன்மையையும் மேம்படுத்தும் என்று தெரிவித்த பிரதமர், உற்பத்தியும் அதிகரிக்கும் என்றார். மண் நல அட்டைகளைப் பயன்படுத்துவதன் மூலம், ரசாயன உரங்களின் பயன்பாடு குறைவதுடன் உற்பத்தியும் அதிகரிக்கிறது என ஆய்வறிக்கை ஒன்று தெரிவிப்பதாகவும் அவர் குறிப்பிட்டார். நிலுவையில் உள்ள 99 பாசனத் திட்டப் பணிகளை முடிக்க மத்திய அரசு நடவடிக்கை மேற்கொண்டு வருவதாக பிரதமர் திரு. நரேந்திர மோடி தெரிவித்தார். இவற்றில் 50 திட்டங்கள் இந்த ஆண்டிற்குள் முடிக்கப்படும் என்றும் அவர் குறிப்பிட்டார். ஒவ்வொரு பாசனத் திட்டமும் நிறைவேற்றி முடிக்கப்படும்போது விவசாயிகளின் இடுபொருள் செலவு வெகுவாக குறையும். பிரதமரின் க்ரிஷி சின்சாய் திட்டத்தின் மூலம், இதுவரை 20 லட்சம் ஹெக்டேர் விளைநிலங்கள் நுண்பாசனத் திட்டத்தின் கீழ் கொண்டு வரப்பட்டு இருப்பதாகக் கூறினார். இந்த ஆண்டு மத்திய பட்ஜெட்டில் அறிவிக்கப்பட்டுள்ள “பசுமை நடவடிக்கை” திட்டம், தக்காளி, வெங்காயம் மற்றும் உருளைக்கிழங்கு சாகுபடி செய்யும் விவசாயிகளுக்குப் பெரும் பயனை அளிக்கும் என்றும் பிரதமர் தெரிவித்தார். 22 ஆயிரம் கிராமிய வேளாண் மையங்களின் கட்டமைப்பு வசதிகள் மேம்படுத்தப்பட்டு மின்னணுச் சந்தையுடன் ஒருங்கிணைக்கப்படும் என்றும் அவர் கூறினார். விவசாயிகள் தங்களது நிலத்திலிருந்து 5 முதல் 15 கிலோ மீட்டர் தொலைவிற்குள் சந்தையை அணுகுவதற்கேற்ப இத்தகைய வசதிகள் செய்து தரப்பட வேண்டும். விவசாயக் கடன்தொகை உயர்த்தப்பட்டிருப்பதைச் சுட்டிக்காட்டிய பிரதமர், விவசாயிகளுக்கு எளிதில் கடன் கிடைப்பதை இந்த நடவடிக்கை உறுதி செய்யும் என்றார். விவசாயக் கழிவுகளை சொத்துகளாக மாற்ற பல்வேறு முன்முயற்சிகள் மேற்கொள்ளப்பட்டுவருவதாகவும் அவர் தெரிவித்தார்.
ஊரக திட்டமிடல் மற்றும் நிர்வாகம் தொடர்பாக இந்தியா மற்றும் சிங்கப்பூர் இடையே புரிந்துணர்வு ஒப்பந்தம்

பிரதமர் திரு நரேந்திர மோடி தலைமையில் கூடிய மத்திய அமைச்சரவை, இந்தியா மற்றும் சிங்கப்பூர் அரசு நிறுவனமான, சிங்கப்பூர் கூட்டுறவு நிறுவனம் இடையே, ஊரக திட்டமிடல் மற்றும் நிர்வாகம் தொடர்பாக கையெழுத்திடப்பட்ட புரிந்துணர்வு ஒப்பந்தத்துக்கு ஏற்பளித்தது. இந்த புரிந்துணர்வு ஒப்பந்தம், 24 நவம்பர் 2015ல் கையெழுத்திடப்பட்டது. ஊரக வளர்ச்சி, நிர்வாகம் மற்றும் திறன் வளர்ச்சியில் இரு நாடுகளும் பரஸ்பரம் ஒத்துழைப்பு புரிய இந்த புரிந்துணர்வு ஒப்பந்தம் உதவும்.
பாராலிம்பிக்ஸ் போட்டியில் சிறப்பான ஆட்டத்தை வெளிப்படுத்திய பவீனா படேலுக்கு பிரதமர் வாழ்த்து

பாராலிம்பிக்ஸ் போட்டியில் சிறப்பான ஆட்டத்தை வெளிப்படுத்திய பவீனா படேலுக்கு பிரதமர் திரு நரேந்திர மோடி வாழ்த்து தெரிவித்திருப்பதுடன், நாளைய போட்டியில் அவர் வெற்றி பெறுவதற்கு நாடு அவருக்கு அளிக்கும் ஆதரவையும் குறிப்பிட்டுள்ளார். பிரதமர் தமது சுட்டுரைச் செய்தியில், “வாழ்த்துகள் பவினா படேல்! நீங்கள் மிகச் சிறப்பாக விளையாடினீர்கள். முழு நாடும் உங்களது வெற்றிக்காக பிரார்த்தனை செய்து கொள்வதுடன் நாளை உங்களுக்கு உற்சாகமளிப்பார்கள். எந்த அழுத்தமும் இல்லாமல் உங்களது சிறந்த ஆட்டத்தை வெளிப்படுத்துங்கள். உங்களது வெற்றி, ஒட்டுமொத்த நாட்டிற்கு எழுச்சியூட்டுகிறது”, என்று கூறியுள்ளார்.
கேரளா கோவிலில் தீ விபத்து; விபத்து ஏற்பட்ட பகுதிக்கு பிரதமர் விரைவுப் பயணம், உயிரிழந்தோர் மற்றும் காயமடைந்தோர் குடும்பத்தினருக்கு நிதி உதவி.

கேரளாவில் கொல்லம் மாவட்டத்தில் இன்று அதிகாலை ஏற்பட்ட தீ விபத்து குறித்து பிரதமர் திரு நரேந்திர மோடி ஆழ்ந்த வருத்தத்தையும் அதிர்ச்சியையும் தெரிவித்துள்ளார். இந்த எதிர்பாரா துயரத்தினால் ஏற்பட்டுள்ள சூழ்நிலையை கண்காணிக்க பிரதமர் திரு நரேந்திர மோடி அங்கு பயணம் மேற்கொள்ள உள்ளார். இச்சம்பவம் குறித்து பிரதமர் தனது டுவிட்டர் பக்கத்தில் கூறியதாவது :- கொல்லத்தில் ஏற்பட்ட தீ விபத்து மிகுந்த வருத்தத்தையும் அதிர்ச்சியையும் அளிக்கிறது. உயிரழந்தோர் குடும்பத்தினரிடம் எனது எண்ணங்களும் காயமடைந்தோர் குடும்பத்தினருடன் எனது வேண்டுதல்களும் உள்ளது. கொல்லம் கோவிலில் ஏற்பட்ட தீ விபத்துக் குறித்து முதல்வர் திரு உம்மன் சாண்டியிடம் பேசியுள்ளேன். பலத்த காயம் ஏற்பட்டவர்களுக்கு உடனடியாக சிகிச்சை அளிப்பதற்காக ஹெலிகாப்டர் ஏற்பாடு செய்யப்படுகிறது. எனது அமைச்சரவை நண்பர் மற்றும் மத்திய சுகாதாரத் துறை அமைச்சர் திரு ஜெ பி நட்டாவை கொல்லத்தில் ஏற்பட்ட தீ விபத்துப் பகுதிக்கு விரைவாக வந்தடையுமாறு கேட்டுக் கொண்டுள்ளேன் என்றுபிரதமர் தனது டுவிட்டர் பக்கத்தில் கூறியுள்ளார். கொல்லம் தீ விபத்தில் உயிரிழந்தோர் குடும்பத்தினருக்கு பிரதமர் தேசிய நிவாரண நிதியிலிருந்து தலா ரூ இரண்டு லட்சம் நிதி உதவியாக வழங்கப்படும் என்று பிரதமர் அறிவித்துள்ளார். தீ விபத்தில் காயமடைந்தோருக்கு தலா ரூ.50 ஆயிரம் வழங்கப்படும் என்று பிரதமர் அறிவித்துள்ளார். இந்த சூழ்நிலை குறித்து பிரதமர் தொடர்ந்து கண்காணித்து வருவதுடன் அலுவலர்களுடனும் தொடர்பில் உள்ளார். பலத்த தீக்காயம் ஏற்பட்ட நபர்களை மருத்துவமணைக்கு ஹெலிகாப்டர் மூலம் கொண்டு செல்ல விமானப் படையினரையும் கடற்படையினரையும் நடவடிக்கைகளை மேற்கொள்ளுமாறு கேட்டுக் கொண்டுள்ளார். விரைவில் கேரளா செல்ல உள்ள பிரதமர் தனது வருகையை முன்னிட்டு எந்தவிதமான ஏற்பாடுகளும் செய்ய வேண்டாம் என்று கேட்டுக் கொண்டுள்ளார். கவனம் முழுவதும் மீட்பு மற்றும் நிவாரணப் பணிகளில் மட்டுமே இருக்கட்டும் என்று பிரதமர் கூறியுள்ளார். தீக்காய சிகிச்சை நிபுணர்கள் கொண்ட மருத்துவர்கள் குழுவின் பிரதமருடன் கேரளாவுக்கு பயணம் மேற்கொள்ள உள்ளனர். •••••
பிரதம மந்திரி ராஷ்டிரிய பால புரஸ்கார் விருதாளர்களுடன் பிரதமர் நடத்திய கலந்துரையாடலின் முக்கிய அம்சங்கள்

இந்த நிகழ்ச்சியில் பங்கேற்றுள்ள மத்திய அமைச்சர்கள் ஸ்மிருதி இரானி, டாக்டர் மகேந்திர பாய் மற்றும் பலருக்கு வணக்கம்! சுதந்திரத்தின் 75-வது ஆண்டுப் பெருவிழா கொண்டாடும் முக்கியமான தருணத்தில் இவர்களுக்கு இந்த விருதுகள் வழங்கப்படுவது மிகவும் சிறப்பு வாய்ந்தது. கடந்த காலத்திலிருந்து வலிமையைப் பெற்று அமிர்த காலமான வரும் 25 ஆண்டுகளில் மகத்தான விளைவுகளை உருவாக்க அர்ப்பணிப்பதற்கான தருணம் இது. தேசியப் பெண் குழந்தைகள் தினத்தன்று நாட்டின் புதல்விகளுக்கு வாழத்துக்கள். விடுதலைப் போராட்டத்தின் புகழ் மிக்க வரலாற்றையும் பீர்பால கனக்லதா பருவா, குதிராம் போஸ், ராணி கைடிநீலு ஆகியோரின் பங்களிப்பு மறக்க முடியாதவை. இளம் வயதிலேயே இந்த வீரர்கள் நாட்டின் சுதந்திரத்திற்கான இயக்கத்தில் ஈடுபட்டு அதற்காக தங்களை அர்ப்பணித்துக் கொண்டார்கள். நண்பர்களே, குரு கோவிந்த் சிங் அவர்களின் புதல்வர்கள் கொண்டிருந்த வீரத்தையும், செய்த தியாகத்தையும் உதாரணங்களாக எடுத்துக் கொள்ள வேண்டும். மிகுந்த துணிச்சலுடன் இந்தப் புதல்வர்கள் தியாகம் செய்தபோது அவர்களின் வயது மிகவும் இளையது. இந்தியாவின் நாகரீகம், கலாச்சாரம், ஆன்மீகம், சமயத்திற்கு அவர்களின் தியாகம் ஒப்பில்லாதது. இந்தப் புதல்வர்கள் மற்றும் அவர்களின் தியாகம் குறித்து மிக அதிகமாக இளைஞர்கள் அறிந்து கொள்ள வேண்டும். எனது இளம் நண்பர்களே,தில்லியில் இந்தியாவின் நுழைவாயில் அருகே நேதாஜி சுபாஷ் சந்திர போசின் டிஜிட்டல் வடிவிலான உருவச்சிலை அமைக்கப்பட்டுள்ளது. தேசத்திற்கான கடமை என்பதில் நேதாஜியிடமிருந்து மிகப் பெரும் ஊக்கத்தை நாம் பெற்றிருக்கிறோம். நேதாஜியிடமிருந்து இந்த ஊக்கத்தை எடுத்துக் கொண்டு நாட்டின் கடமைப் பாதையில் நீங்கள் தொடர்ந்து பயணம் செய்ய வேண்டும். எந்தத் துறையும், கொள்கைகளும், முன்முயற்சிகளும் இளைஞர்களை மையப்படுத்தியே உள்ளன. தொடங்குக இந்தியா, நிமிர்ந்து நில் இந்தியா, டிஜிட்டல் இந்தியா, இந்தியாவில் உற்பத்தி செய்வோம் ஆகியவற்றுடன் தற்சார்பு இந்தியாவின் மக்கள் இயக்கம், நவீன கட்டமைப்புகள் உருவாக்கம் போன்ற முன்முயற்சிகள் மூலம் இந்தியாவிலும், வெளிநாட்டிலும் புதிய சகாப்தத்தில் தலைமை தாங்குவதற்கு இந்திய இளைஞர்களின் வேகம் பொருத்தமாக உள்ளது. புதிய கண்டுபிடிப்பு மற்றும் புதிய தொழில்கள் துறையில் இந்தியாவின் சக்தி அதிகரித்து வருகிறது. உலகின் மிகப் பெரிய நிறுவனங்களுக்கு இந்தியாவின் இளம் தலைமை நிர்வாகிகள் பொறுப்பேற்றிருப்பது நாட்டை பெருமிதம் கொள்ளச் செய்கிறது.. . இன்று புதிய தொழில்கள்-உலகத்தில் இந்தியாவின் இளைஞர்கள் சிறந்து விளங்குவதைக் காணும் போது நாம் பெருமிதம் கொள்கிறோம். இந்தியாவின் இளைஞர்கள் புதிய கண்டுபிடிப்புகளை உருவாக்கி நாட்டை முன்னேற்றப் பாதையில் கொண்டு செல்வதால் நாம் பெருமிதம் கொள்கிறோம். நாட்டின் புதல்விகள் முற்காலத்தில் அனுமதிக்கப்படாத துறைகளிலும் கூட இன்று சிறப்பாக பணியாற்றுகிறார்கள். புதிய கண்டுபிடிப்பிலிருந்து பின்வாங்காத புதிய இந்தியா இது. துணிவும், உறுதியும் இன்றைய இந்தியாவின் அடையாளங்களாகும். தடுப்பூசித் திட்டத்தில் இந்திய இளையோர்கள் தங்களின் நவீன, அறிவியல் ஆர்வத்தைக் காண்பித்திருப்பது மகிழ்ச்சி அளிக்கிறது. ஜனவரி 3-லிருந்து இருபதே நாட்களில் 40 மில்லியனுக்கும் அதிகமான இளைஞர்கள் கொரோனா தடுப்பூசி செலுத்திக் கொண்டுள்ளனர். தூய்மை இந்தியா திட்டத்தில் இவர்களின் தலைமைத்துவம் மெச்சத்தக்கது. உள்ளூர் பொருட்களை ஆதரிக்கும் தூதர்களாக இருப்பதுடன், இளைஞர்கள் தற்சார்பு இந்தியா இயக்கத்திற்கு தலைமை ஏற்க வேண்டும். உங்கள் அனைவருக்கும் மீண்டும் வாழ்த்துக்களை தெரிவித்துக் கொள்கிறேன்.
நேபாளப் பிரதமரின் இந்திய வருகையின் போது கையெழுத்தான புரிந்துணர்வு ஒப்பந்தங்கள், உடன்படிக்கைகளின் பட்டியல்

1. 50,000 வீடுகள் கட்டுவதற்கு இந்தியா அளிக்கும் வீட்டுவசதி நிதியை பயன்படுத்தும் வழிவகைகள் தொடர்பான புரிந்துணர்வு ஒப்பந்தம் திரு. சாந்தா ராஜ் சுபேதி, செயலர், நிதி அமைச்சகம் திரு. எஸ். ஜெய்சங்கர், வெளியுறவு செயலர், வெளியுறவுத்துறை அமைச்சகம் 2. நேபாள கல்வித் துறையில் நில நடுக்கத்திற்குப் பிந்தைய மறுகட்டுமானத் திட்டத்தினை இந்திய நிதியுதவியை பயன்படுத்தி செயல்படுத்துவதற்கான புரிந்துணர்வு ஒப்பந்தம் திரு. சாந்தா ராஜ் சுபேதி, செயலர், நிதி அமைச்சகம் திரு. எஸ். ஜெய்சங்கர், வெளியுறவு செயலர், வெளியுறவுத்துறை அமைச்சகம் 3. நேபாள கலாச்சார பாரம்பரியத் துறையில் நில நடுக்கத்திற்குப் பிந்தைய மறுகட்டுமானத் திட்டத்தினை இந்திய நிதியுதவியை பயன்படுத்தி செயல்படுத்துவதற்கான புரிந்துணர்வு ஒப்பந்தம் திரு. சாந்தா ராஜ் சுபேதி, செயலர், நிதி அமைச்சகம் திரு. எஸ். ஜெய்சங்கர், வெளியுறவு செயலர், வெளியுறவுத்துறை அமைச்சகம் 4. நேபாள சுகாதாரத் துறையில் நில நடுக்கத்திற்குப் பிந்தைய மறுகட்டுமானத் திட்டத்தினை இந்திய நிதியுதவியை பயன்படுத்தி செயல்படுத்துவதற்கான புரிந்துணர்வு ஒப்பந்தம் திரு. சாந்தா ராஜ் சுபேதி, செயலர், நிதி அமைச்சகம் திரு. எஸ். ஜெய்சங்கர், வெளியுறவு செயலர், வெளியுறவுத்துறை அமைச்சகம் 5. இந்திய அரசு நிதியுதவியுடன், ஆசிய வளர்ச்சி வங்கியின் சாசெக்(SASEC) சாலை இணைப்பு (ட்ரான்செ 2) திட்டத்தின் கீழ் கட்டப்பட உள்ள மெச்சி பாலக் கட்டுமானத்திற்கான செலவு பகிர்வு, காலக்கெடு, பாதுகாப்பு விசயங்கள் செயலாக்கம் தொடர்பான புரிந்துணர்வு ஒப்பந்தம் திரு. தேவேந்திர கார்கி, செயலர், கட்டமைப்பு மற்றும் போக்குவரத்து அமைச்சகம் திரு. யுத்வீர் சிங் மாலிக், செயலர், மத்திய சாலைப் போக்குவரத்து மற்றும் நெடுஞ்சாலைகள் அமைச்சகம் 6. போதை மருந்துகள், உளவியல் பிரச்சினைகளுக்கான மருந்துகள் மற்றும் இரசாயனப் பொருட்களுக்கான தேவை குறைப்பு மற்றும் சட்ட விரோதக் கடத்தல் மற்றும் இது தொடர்பான விசயங்கள் குறித்த புரிந்துணர்வு ஒப்பந்தம் திரு. லோக் தர்ஷன் ரெக்மி, செயலர், உள்துறை அமைச்சகம் திரு. ஹஸ்முக் ஆதியா, வருவாய் செயலர், மத்திய நிதி அமைச்சகம் 7. தர நிலை மற்றும் ஒத்த நிலை மதிப்பீடு துறையில் ஒத்துழைப்பிற்கான உடன்படிக்கை திரு. பிஷ்வோ பாபு புடசைனி, தலைமை இயக்குநர், நேபாள தர நிலைகள் & அளவியல் நிறுவனம் திரு. சஞ்சய் சிங், தலைமை இயக்குநர், இந்திய தர நிலைகள் நிறுவனம் 8. இந்திய பட்டய கணக்காளர்கள் நிறுவனம் மற்றும் நேபாள பட்டய கணக்காளர்கள் நிறுவனங்களுக்கிடையே புரிந்துணர்வு ஒப்பந்தம் திரு. பிரகாஷ் ஜே. தாப்பா, தலைவர், நேபாள பட்டய கணக்காளர்கள் நிறுவனம் திரு. நீலேஷ். எஸ். விகம்சே, தலைவர், இந்திய பட்டய கணக்காளர்கள் நிறுவனம்
பொருளாதார வல்லுநர்  நிக்கோலஸ் ஸ்டெர்னுடன் பிரதமர் சந்திப்பு

லண்டன் பொருளியல் பள்ளியின் பொருளாதார பேராசிரியர் லார்டு நிக்கோலஸ் ஸ்டெர்னை பிரதமர் திரு நரேந்திர மோடி சந்தித்துப் பேசினார். பலதரப்பு விஷயங்கள் குறித்து இருவரும் ஆலோசித்தனர். லார்டு நிக்கோலஸ் ஸ்டெர்னின் ட்விட்டர் செய்திக்குப் பதிலளித்த பிரதமர், “லார்டு ஸ்டெர்னை @lordstern1 சந்தித்து, பல்வேறு விஷயங்கள் குறித்து விவாதித்தது மகிழ்ச்சி அளிக்கிறது. சுற்றுச்சூழல் மீதான அவரது ஈடுபாடு மற்றும் கொள்கை சம்பந்தமான விஷயங்களில் அவரது நுட்பமான புரிதல் பிரமிக்க வைக்கிறது. இந்தியா பற்றி அவர் நேர்மறையான எண்ணங்கள் கொண்டிருப்பத்துடன், 130 கோடி இந்தியர்களின் திறமைகளில் மிகுந்த நம்பிக்கை கொண்டுள்ளார்”, என்று கூறினார்.
வர்த்தகம் மற்றும் எரிசக்தி குறித்த ஜி20 மாநாட்டின் மதிய உணவு விவாதத்தின்போது பிரதமரின் உரை

மேதகு அதிபர்களே, உலக வர்த்தகத்தில் ஏற்பட்டுள்ள தேக்கநிலை கவலையளிக்கக் கூடியதாக உள்ளது. தற்போதுள்ள உலகப் பொருளாதாரச் சூழலில் இந்த தேக்கநிலை நீங்கி வர்த்தகம் முன்னேற்றம் அடைய வாய்ப்புகள் குறைவாகவே உள்ளன. உலகப் பொருளாதாரத்தை முன்னேற்றுவதற்கு எடுக்கப்படும் முயற்சிகள் இந்த வர்த்தகம் முன்னேற உதவும் உலகப் பொருளாதாரத்தின் வளர்ச்சிக்கு வெளிப்படையான, பாரபட்சமில்லாத, விதிகளின் அடிப்படையிலான வர்த்தக முறை உதவும். டோகா வளர்ச்சி மாநாட்டில் எடுக்கப்பட்ட முடிவுகள் அதன் இலக்கை அடைவது மிக அவசியம். பாலி மாநாட்டின் தீர்மானங்களும் நிறைவேற்றப்பட வேண்டும். நைரோபியில் டிசம்பரில் நடக்க உள்ள கூட்டம் வெற்றிகரமாக அமையும் என்று நம்புகிறோம். பிராந்திய வர்த்தக ஒப்பந்தங்கள் உலக வர்த்தக முறையில் விரிசல் ஏற்படுத்தாமல், பன்முக, தாராளமயமாக்கப்பட்ட வர்த்தக முறைக்கு ஆதரவு தெரிவிக்க வேண்டும். சிறு மற்றும் நடுத்தர தொழில்களின் பங்கை உலக வர்த்தகத்தில் அதிகரிப்பது, உலக அளவில் வேலைவாய்ப்பை அதிகரிக்கும் சமமான மற்றும் நிலையான உலகப் பொருளாதார வளர்ச்சிக்கு, தொழிலாளர்கள் மற்றும் திறன்களை நகர்த்துதல் அவசியமாகும். எரிசக்தி தொடர்பாக கூற வேண்டுமானால், அதற்கு மூன்று அடிப்படையான சவால்கள் உள்ளன. எரிசக்தியிலிருந்து மின்சக்தியாக வளரும் நாடுகளில் மாற்றம் அடைவது ; மின்சக்தியே இல்லாமல் வளரும் நாடுகளில் உள்ள பல மில்லியன் மக்களின் தேவையை பூர்த்தி செய்வது ; சுத்தமான மற்றும் புதுப்பிக்கத்தக்க எரிசக்தியின் பயன்பாட்டை அதிகரிப்பது. எரிசக்தி, சூழலியல் மற்றும் பொருளாதாரம் ஆகியவை பின்னிப் பிணைந்தவை. இதன் காரணமாகத்தான் இந்தியா அதன் எரிசக்தி தேவைகளை ஒரு நிலையான முறையில் சந்திக்க உத்தேசித்துள்ளது. 2022ம் ஆண்டுக்குள் 175 ஜிகா வாட் மறுசுழற்சி எரிசக்தியை உற்பத்தி செய்ய திட்டமிட்டுள்ளோம். படிம எரிபொருள் மற்றும் நிலக்கரியின் மீதான மானியங்களை படிப்படியாக குறைக்க உத்தேசித்துள்ளோம். ஒரு சுத்தமான நிலக்கரி தொழில்நுட்பத்தை உருவாக்கி வருகிறோம். அணு சக்தி தொடர்பான நம்பிக்கை தரும் திட்டங்களை வைத்துள்ளோம். 2030 ல் எங்களது எரிபொருள் தேவையில் 40 சதவிகிதத்தை படிமங்கள் அல்லாத எரிபொருளாக மாற்றுவதை இலக்காக வைத்தள்ளோம். சர்வதேச ஒத்துழைப்பும், உதவியும் நாங்கள் எங்கள் இலக்கை அடைவதற்கு உதவும். ஜி20 நாடுகளாகிய நாம், பல்வேறு நடவடிக்கைகளை மேற்கொள்ள வேண்டும். • மறுசுழற்சி எரிசக்தியில் ஆராய்ச்சி மேற்கொண்டு, அதன் செலவை குறைக்கவும், அது அனைவருக்கும் பயன்படுவதாக ஆக்கவும் வேண்டும். • சுத்தமான எரிசக்திக்கு மாறுவதற்காக, தொழில்நுட்ப மாற்றங்களும், நிதி உதவியும் செய்யப்பட வேண்டும். • சுத்தமான நிலக்கரி பயன்பாடு தொழில்நுட்பத்தையும், நிலக்கரியை வாயுவாக்கவுமான ஆராய்ச்சியில் ஈடுபட வேண்டும். • பெருக்க முடியாத அணு சக்தி தொழில்நுட்பத்தை வளர்ப்பது. • எரிசக்தியின் தன்மையை அதிகரித்து, அதன் பயன்பாட்டை மட்டுப்படுத்துவது. • ஒருங்கிணைந்த உலக வாயு சந்தையை உருவாக்குவது. • உலகில் வளர்ந்து வரும் பொருளாதாரங்களுக்கு அதிக வாய்ப்பு அளித்து உலகின் எரிசக்தி நிர்வாகத்தில் பங்களிப்பது. இந்த நடவடிக்கைகள் நமது எரிசக்தித் தேவைகளை பூர்த்தி செய்து, தட்பவெட்ப மாற்றத்திற்கு எதிராக போராடி, மிகப்பெரிய பொருளாதார வாய்ப்பையும் ஏற்படுத்தும். •••••